
Për shpalljen “Park kombëtar” të ekosistemit natyror shebenik-Jabllanicë

Në mbështetje të nenit 100 të Kushtetutës dhe të neneve 4, pika 1, shkronja “b”, 6 e 13 të ligjit nr.8906, datë 6.6.2002 “Për zonat e mbrojtura”, të ndryshuar, me propozimin e Ministrit të Mjedisit, Pyjeve dhe Administrimit të Ujërave, Këshilli i Ministrave

Vendosi:

1. Shpalljen “Park Kombëtar” të ekosistemit natyror Shebenik-Jabllanicë, sipas përcaktimeve të bëra në hartën, që i bashkëlidhet këtij vendimi.
2. Kufijtë e këtij “Parku Kombëtar” janë, si më poshtë vijon:
a) Veri:
Pika e takimit të rrugës automobilistike Librazhd-Steblevë, me rrugën Librazhd-Dorëzi, me koordinata 4441509.41L/4564276.59V, ura e lumit Rapun, pranë fshatit Zagosht, shkalla e Lunikut, fshati Llanga, Fushë Studa. Kufiri verior ndjek rrugën e fshatit Borovë, në kuotën 887 m, përroin e Zallit të Klenjës, ndërpret rrugën automobilistike Steblevë-Klenjë, në kuotat 1328 m, 1462 m, 1484 m, 1654 m, 1778 m, pika kufitare, me kuota 1980 m (Shkëmbi i Shqipes) (4 460 524.30 L/4 580 064.18V).
b) Lindje:
Kuota 1980.0 m (Shkëmbi i Shqipes), me koordinata 4 460 524.30L/4 580 064.18V, vijon përgjatë kufirit shtetëror, në kuotat 2071 m, Maja e Radacit (2081 m), 2069 m, Qafa e Kruqit, 2132 m, Shpella e Ariut, 2030 m, Qafa e Kokelit (1883 m), 1922 m, 1948 m (Maja Reti Kurorës), 2020 m (Maja “Varri Marikës”), 2133 m (Maja e Kallkanit), 2189 m, 1709 m, 1611 m, 1594 m, Qafa Rinas 1404 m, me koordinata 4 465 215.85L/4 553 644.62V.
c) Jug:
Kuota 1404 m, me koordinata 4 465 215.85L/4 553 644.62V, ndjek kurrizin dhe rrugën për këmbësorë, në drejtim te Qafa e Policës, në kuotën 1366 m (Maja Kyqi Mjet), kalon te Qafa e Gjashtë Lisave, ndjek rrugën për këmbësorë dhe me kuotat 1379 m, 1376 m (Maja e Skurës), me koordinata 449 513.84L/4 553 516.22V.
ç) Perëndim:
Kuota 1376.3 m (Maja e Skurës), me koordinata 449 513.84L/4 553 516.22V) zbret kurrizin, ndërpret lumin e Bushtricës, vijon në kuotat 1147 m, 1054 m (Maja e Trestenikut), 1143 m (Maja “Varri i Plakës”), 1063 m, ndjek rrugën për këmbësorë për në fshatin Bozgarë-Kokrevë, në kuotën 783 m, ndërpret përroin e Hotolishtit, ngjitet kurrizit, në kuotat 767 m, 744 m, 1100 m, 505 m, 916 m, kalon përgjatë rrugës Dorëzi-Librazhd, deri te pika e takimit me rrugën automobilistike Librazhd-Steblevë, me koordinata 4 441 509.41L/4 564 276.59V.
3. “Parku Kombëtar” Shebenik-Jabllanicë ka një sipërfaqe të përgjithshme 33 927,66 (tridhjetë e tre mijë e nëntëqind e njëzet e shtatë presje gjashtëdhjetë e gjashtë) ha, ku pjesën kryesore të territorit e zënë sipërfaqet pyjore, të ndjekura nga sipërfaqet kullosore, bujqësore, joprodhuese, shkëmbore dhe sipërfaqe troje, sipas tabelës, që i bashkëlidhet këtij vendimi.
4. “Parku Kombëtar” Shebenik-Jabllanicë ndahet në katër nënzona ruajtjeje e administrimi, si më poshtë vijon:
a) Zona qendrore, me sipërfaqe 14 046 ha, e shënuar në hartë me “ZQ”, përfshin habitatet kryesore natyrore. Ajo përcaktohet si zonë me vlera të larta për natyrën dhe biodiversitetin dhe në të zbatohet shkalla e parë e mbrojtjes, që siguron një territor të pashqetësuar.
b) Zona e përdorimit të qëndrueshëm, me sipërfaqe 5 253 ha, e shënuar në hartë me “ZPQ”, përfshihen habitate, pyjore e kullosore, pothuajse natyrore, përreth zonës qendrore, për të cilën ajo shërben si zonë buferike. Në këtë zonë lejohen veprimtari ekonomike sezonale (si kullotja, grumbullimi i bimëve mjekësore, prodhimeve të dyta të pyllit), të cilat nuk cenojnë integritetin ekologjik të ekosistemit dhe ushtrohen vetëm me leje mjedisore. Në zonën e përdorimit të qëndrueshëm zbatohet shkalla e dytë e mbrojtjes.
c) Zona rekreative, me sipërfaqe 2209 ha, e shënuar në hartë me “ZR”, përbën zonën me mundësi rekreative, në natyrë të hapur, në përputhje me funksionet e zonës së mbrojtur, vlerat ekologjike, të peizazhit dhe vlerat, turistike e kulturore. Në këtë zonë përfshihen pjesët pyjore, kullotat, livadhet dhe tokat bujqësore në Letë, Fushë Studë e Steblevë. Në zonën rekreative zbatohet shkalla e tretë e mbrojtjes.
ç) Zonat e përdorimit tradicional, me sipërfaqe 12 420 ha, e shënuar në hartë me “ZPT”, është zonë ku mundësohet vazhdimi i veprimtarive, tradicionale dhe ekonomike, e ku mund të ushtrohen veprimtari të reja, vetëm me lejet mjedisore dhe, për rastet e trashëgimisë kulturore me leje të Ministrit të Turizmit, Kulturës, Rinisë dhe Sporteve dhe të shërbimit arkeologjik. Zona përfshihen territoret bujqësore, ujore e pyjore, rreth qendrave të banuara, kryesisht të përdorura nga banorët. Në zonën e përdorimit tradicional zbatohet shkalla e katërt e mbrojtjes.
5. Ministria e Mjedisit, Pyjeve dhe Administrimit të Ujërave dhe ministritë e tjera të linjës, në bashkëpunim me njësitë e qeverisjes vendore, me institucionet kërkimore-shkencore, me përfaqësuesit e biznesit dhe të pronarëve privatë, brenda 1 viti nga hyrja në fuqi e këtij vendimi, hartojnë planin e menaxhimit të këtij parku kombëtar.
6. Administrata ekzistuese e zonës së mbrojtur kryen funksionet e administratës së “Parkut Kombëtar” Shebenik-Jabllnicë.
7. Ngarkohen Ministria e Mjedisit, Pyjeve dhe Administrimit të Ujërave dhe organet përkatëse të qeverisjes vendore për zbatimin e këtij vendimi.
Ky vendim hyn në fuqi pas botimit në Fletoren Zyrtare.

Kryeministri
Sali Berisha

Tabela

Sasia e sipërfaqeve, sipas përbërjes

	Nr.
	Përdorimi i territorit
	Sipërfaqja në ha


	1.
	Sipërfaqe pyjore, pyje të përzier (ah, pishë, dushk), shkurre, ripyllëzime, tokë me bimësi pyjore
	24 044,89

	2.
	Sipërfaqe kullosore e livadhe
	6 759,50

	3.
	Sipërfaqe bujqësore, (arë, pemëtore, vreshta)
	2 323,00

	4.
	Sipërfaqe ujore (lumenj, përrenj, rezervuarë, liqene natyrore)
	44,15

	5.
	Sipërfaqe joprodhuese (shkëmbore, e zhveshur)
	617,48

	6.
	Sipërfaqe urbane dhe troje të përzier me tokë bujqësore dhe pyjore
	138,64

	
	Sipërfaqe e përgjithshme
	33 927,66 ha

